कवि मधुकर गी उस बेले दे सिरीनगरा दे साहित्यक म्हौल ते जम्मू दियें अदबी सरगर्मियें बी खासा मुतास्सर कीता ते काव्य-सिरजना लेई प्रेरेआ। तरक्की पसिंद व्यक्तियें दी सोह्‌बता ने मधुकर गी प्रगतिवाद दी भेठा मोड़ी दित्ता। कवि ने राजभगती दा आदर-मान करने आह्‌ले कुल-घराने च जनम लेइयै ब सामान्तशाही दे खलाफ अवाज चुक्की। शख्सीराज दियें बुराइयें गी अपनी कलम राहें ना सिर्फ बांदै कीता बल्के जोरदर शब्दें च नकारेआ बी ते शोशकें गी ललकारेआ बी-कदें प्रतक्ख शब्दें च ते कदें सारतें-संकेतें राहें। मधुकर मूल रूपा च प्रगतिवादी कवि हा। इक सधारण मनुक्खी जीवन जीने च उसदी आस्था ही ते उसने अपने जीवन च उस बचारधारा पर अमल बी कीता। बसदे-रसदे जिमी-जायदाद आह्‌ले राजपूत घराने च जनम लेइयै बी उन्न बंदूकां-तलोआरां चलाने दे थाह्र कलम चलाई।